शशि थरूर से मुझे कुछ लेना-देना नहीं है। मुझे इससे भी कोई मतलब नहीं कि वे मूलतः किस भाषा में सोचते हैं। मैं इस पर भी ध्यान नहीं देता कि उनकी जीवन-शैली हिंदू आचार-संहिता का कितना पालन करती है। मगर मैं मानता हूं कि थरूर को अपनी चिंताएं ज़ाहिर करने का हक़ है। हम सभी को अपनी-अपनी चिंताएं सार्वजनिक जाजम पर रखने का अधिकार है। जिन्हें थरूर की कही बात का विरोध करना है, करें। मैं तो उनकी चिंता के साथ हूं। जिन्हें उनकी कही बात से अपने को अलग करना हो, करें। मैं तो उनकी चिंता से अपने को अलग नहीं कर सकता। अपनी आप जानें, मैं तो आपसे यही गुज़ारिश करूंगा कि थरूर को छोड़िए, मगर उनकी कही बात को पकड़िए। उनकी बात के मर्म को समझिए। आप अगर आज उसे नहीं समझेंगे तो कल देर हो जाएगी। शिव-भक्तों ने तांडव स्तोत्र का पाठ करना इसलिए कहां छोड़ा कि उसे रावण ने लिखा था! इसलिए किसी के लिए थरूर कुछ भी सही, कहा उन्होंने सही ही है।